Nem tágít a tél: veszélyjelzést adtak ki havazás és hófúvás miatt
Az ország nyugati részén hófúvásra, néhány keleti megyében havazásra figyelmeztet a meteorológiai szolgálat.
Az MTI-hez hétfőn eljuttatott veszélyjelzésben azt írták: az éjszakai óráktól egyre inkább a Dunától keletre valószínű hószállingózás, havazás.

Kedd reggelig az Alföld délkeleti, keleti felén – nagyfokú bizonytalanság mellett – általában 3-10, néhol akár 10 centiméternél több friss hó hullhat. Kedden napközben az északkeleti, keleti megyékben várható további kisebb havazás. Ekkor még mintegy 3 centiméternyi hó hullhat. Napközben a hó olvadhat – tették hozzá.

A havazás miatt keddre

-   Békés,
-   Hajdú-Bihar
-   és Szabolcs-Szatmár-Bereg megyére adtak ki elsőfokú figyelmeztetést.

Kiemelték azt is, hogy északkeleten (főként a Bodrogközben), majd kedden a Dunántúlon megerősödő északi, északnyugati szél gyenge hófúvást okozhat.

A hófúvás veszélye miatt

-   Baranya,
-   Fejér,
-   Győr-Moson-Sopron,
-   Komárom-Esztergom,
-   Somogy,
-   Tolna,
-   Vas,
-   Veszprém
-   és Zala megyére adtak ki szintén elsőfokú figyelmeztetést.

Az előrejelzés szerint kedden a legalacsonyabb hőmérséklet mínusz 6 és mínusz 1, a legmagasabb hőmérséklet mínusz 1 és plusz 4 Celsius-fok között alakul.

Szerdán elsősorban délen és keleten várható havazás, néhol havas eső, a szél több helyen megerősödik. Csütörtökön már nem valószínű csapadék.

Kiemelt kép: MTI/Varga György
Belföld